Msimanga sê oor jongste ‘kwalifikasie-skandaal’Solly Msimanga, die uitvoerende burgemeester van die Tshwane-metro. Argieffoto via Facebook Solly Msimanga, burgemeester van Tshwane, het Donderdag gereageer op die jongste bewerings dat ŉ senior beampte in sy administrasie aangestel is sonder dat hy oor die nodige kwalifikasies beskik. The Citizen het Donderdag berig Stefan de Villiers (34), uitvoerende hoof in die private kantoor van die burgemeester, is in dié pos aangestel ondanks die feit dat hy net matriek en ŉ kwalifikasie as persoonlike fiksheidsinstrukteur het. Die koerant verbind die “onthulling” van De Villiers se kwalifikasies met die skandaal rondom Marietha Aucamp, Tshwane se voormalige hoof van personeel wat bedank het nadat dit aan die lig gekom het sy het ŉ wanvoorstelling van haar kwalifikasies gemaak om dié pos los te slaan. The Citizen beweer verder De Villiers is in dié pos van R1 miljoen per jaar aangestel ten spyte daarvan dat hy nie voldoen aan die nodige kwalifikasies soos aangedui is toe die pos geadverteer is nie. The Citizen beweer die pos het ŉ baccalaureus-graad of ekwivalente kwalifikasie vereis, asook 12 jaar ervaring waarvan vyf jaar op senior vlak moet wees. Volgens die nuusagentskap het De Villiers slegs matriek, ŉ sertifikaat in persoonlike fiksheidsafrigting en nege jaar werkservaring waar hy vir die DA gewerk het. Msimanga het in ŉ verklaring op dié berig gereageer deur te sê De Villiers was ŉ politiese aanstelling. “Alle regeringsleiers het ondersteuningspersoneel nodig en stel sulke personeel aan wat vertrou kan word om ons beleide in die regering te vestig, ons boodskap te kommunikeer en sensitiewe inligting te hanteer,” het Msimanga gesê. “Die inherente posvereistes van politieke personeel verskil geheel en al van beamptes wat in die munisipale administrasie werk. Dit sluit in mediawoordvoerders, navorsers, politieke adviseurs en geleentheidskoördineerders. Die onderskeid tussen politieke poste en operasionele poste word wyd en universeel in die Suid-Afrikaanse politiek erken.” Die burgemeester het gesê De Villiers speel ŉ belangrike rol om te verseker dat hy [Msimanga] tyd in sy besige skedule het om steeds met die gemeenskappe van Tshwane te kommunikeer. Hy het beklemtoon dat De Villiers uitgebreide ervaring het om gemeenskapsgeleenthede en ander gesprekke te reël en Msimanga se dagboek só te bestuur dat alle gemeenskappe ewe veel toegang tot hul burgemeester het. “Stefan is by verre die mees gekwalifiseerde persoon om hierdie verpligtinge te verrig. Ek vertrou hom om te weet wat die gemeenskappe se behoeftes is en alle ernstige en dringende sake vinnig onder die relevante persone se aandag te bring. Sy rol is om die regering nader aan die mense te bring.” Msimanga het gesê onder die vorige administrasie is ŉ hele aantal amptenare aangestel deurdat daar afgesien is van die minimumkwalifikasies vir die poste. “Spesifieke bepalings in Tshwane se personeelbeleid maak voorsiening daarvoor dat daar afstand gedoen kan word van die minimumkwalifkasies.” Msimanga het reeds in reaksie op die Aucamp-sage versoek dat ŉ oudit gedoen word na die indiensnemingproses en die diensvoorwaardes van al die bestuurders in Tshwane tot op die vlak van adjunkdirekteurs. “Die oudit is nie beperk tot politieke ampte nie.” Msimanga het gesê dit is die stadsbestuurder se prerogatief om die voorwaardes in ŉ indiensnemingskontrak te onderhandel, waarvolgens ŉ kandidaat wat nie die kwalifikasies vir die pos het nie, maar andersins bekwaam is, sodanige kwalifikasies binne ŉ spesifieke tydperk kan bekom. Die aanstellingspanele onderhandel volgens Msimanga nie kwytskeldings nie, maar die blote feit dat daar voorsiening gemaak word vir kwytskeldings impliseer dat kandidate wat nie noodwendig oor al die minimumvereistes beskik nie voor ŉ onderhoudspaneel kan verskyn en steeds geskik vir die pos kan wees. Msimanga het gesê hy hoop die oudit klaar die verwarring op rondom hoeveel beamptes in Tshwane ŉ kwytskelding in plek het en of hulle aan die voorwaardes voldoen. Die Stad sal ook ŉ ander verkrygingsproses oorweeg vir politieke ondersteuningspersoneel. “Ek hou die hoogste etiese standaarde in die bestuur van my kantoor vol en ek sal aanhou om toegewyd te wees daaraan om deursigtig en verantwoordbaar te wees.”